**ΜΕΛΕΤΗ ΤΗΣ ΑΝΤΙΣΩΜΑΤΙΚΗΣ ΑΠΑΝΤΗΣΗΣ ΜΕΤΑ ΤΟΝ ΕΜΒΟΛΙΑΣΜΟ ΕΝΑΝΤΙ ΤΗΣ COVID-19 ΜΕ ΤΟ ΕΜΒΟΛΙΟ mRNA ΤΗΣ Pfizer/BioNTech ΚΑΙ ΠΑΡΑΓΟΝΤΕΣ ΠΟΥ ΤΗΝ ΕΠΗΡΕΑΖΟΥΝ: ΜΟΝΟΚΕΝΤΡΙΚΗ ΠΡΟΟΠΤΙΚΗ ΜΕΛΕΤΗ ΠΑΡΑΤΗΡΗΣΗΣ ΣΤΟ ΠΡΟΣΩΠΙΚΟ ΤΟΥ 251 ΓΕΝΙΚΟΥ ΝΟΣΟΚΟΜΕΙΟΥ ΑΕΡΟΠΟΡΙΑΣ**

Σγος (ΥΙ) Ν. Συρίμη, Σμχος (ΥΝ) Φ. Σουρρή, Υπσγος (ΥΝ) Μ-Χ. Γιαννακοπούλου, Σμτης Α. Παντούσας, Σμχος (ΥΝ) Ε. Ροκκά, Επγος (ΥΙ) Ζ. Βλαδένη, Ανθσγος (ΥΝ) Ε. Σουκαρά, Σγος (ΥΝ) Ν. Λαβδά, Σγος (ΥΝ) Δ. Γκαραγκάνης, Σγος (ΥΙ) Ε. Τσιαντούλα, Επγος (ΥΝ) Αικ. Ζησάκη, Σμχος (ΥΙ) Π. Πετρίκκος, Υπτχος (ΥΙ) Δ. Χατζηγεωργίου

251 Γενικό Νοσοκομείο Αεροπορίας, Λεωφ. Π. Κανελλοπούλου, ΤΚ: 11525, Αθήνα

**Σκοπός:** Μελέτη προσδιορισμού ολικών αντισωμάτων στο περιφερικό αίμα 1 και 4 μήνες μετά τον πλήρη εμβολιασμό του προσωπικού του 251 ΓΝΑ με mRNA εμβόλιο Pfizer/BioNTech έναντι της COVID-19 και συσχέτιση του τίτλου αντισωμάτων με δημογραφικά χαρακτηριστικά, κάπνισμα, παχυσαρκία και υποκείμενα νοσήματα.

**Μέθοδοι:** 290άτομα προσωπικό του 251 ΓΝΑ επιλέχθηκαν τυχαία από σύνολο 729 που εμβολιάστηκαν 4-31 Ιανουαρίου 2021. Όλοι έλαβαν 2 δόσεις mRNA εμβολίου Pfizer/BioNTech έναντι της COVID-19 και ελέγχθηκαν για ολικά IgG αντισώματα ένα και τέσσερις μήνες μετά. Με ερωτηματολόγια έγινε ιστορικού. Παράλληλα τα άτομα αυτά επιτηρούνταν για νόσηση με COVID-19.

**Αποτελέσματα:** 290 άτομα προσωπικό του νοσοκομείου- 50% άνδρες και μέση ηλικία τα 44 έτη- ανέπτυξαν στο σύνολό τους ολικά αντισώματα έναντι SARS-CoV-2 με μέσο όρο 146.08 U/mL (διακύμανση 5-860U/mL) ένα μήνα μετά τον εμβολιασμό και 32.45U/mL (διακύμανση 0.86-233U/mL ) 4 μήνες μετά. Η ηλικία συσχετίστηκε αρνητικά με τους τίτλους αντισωμάτων ένα (R=-0.264 p<0.000) και τέσσερις μήνες (R=-0.028 p<0.000) μετά τον εμβολιασμό. Οι γυναίκες ανέπτυξαν υψηλότερους τίτλους αντισωμάτων ένα μήνα μετά τον εμβολιασμό (R=0.116 p=0.024) όχι όμως και στους τέσσερις (p=0.108). Επιπλέον οι μη καπνιστές διατήρησαν υψηλότερους τίτλους αντισωμάτων 4 μήνες μετά τον εμβολιασμό (R=0.157 p=0.004), ενώ η παχυσαρκία δεν επηρέασε την αντισωματική απάντηση (p > 0.1 ) 1 και 4 μήνες μετά. 6/290 (2.1 %) θετικοποίησαν PCR στο διάστημα των 4 μηνών μετά τον εμβολιασμό.

**Συμπεράσματα:** Ο τίτλος αντισωμάτων παρουσιάζει σημαντική πτώση 4 μήνες μετά τον εμβολιασμό με Pfizer/BioNTech έναντι της COVID-19. Η ηλικία, το κάπνισμα και το φύλο φάνηκε να παίζουν ιδιαίτερο ρόλο στην επαγόμενη αντισωματική απάντηση.